কলকাতার ‘‌আজকাল'‌ কাগজের ডেপুটি এডিটর রাজীব ঘোষও কিন্তু সুপ্রিম কোর্টের এই বক্তব্যের সঙ্গে সম্পূর্ণ সহমত৷ ডয়চে ভেলেকে তিনি বললেন, প্রথমত প্রধান বিচারপতি সব সংবাদমাধ্যমের উদ্দেশে এ কথা বলেননি৷ বরং নির্দিষ্ট কিছু টিভি চ্যানেলের কথা বলেছেন, যাদের খবর করার, নিজেরা খবরে থাকার আতিশয্য বাড়াবাড়ির পর্যায়ে পৌঁছে যায়৷ এর পাশাপাশি শুরু হয়েছে মিডিয়া ট্রায়াল৷ সংবাদমাধ্যমই যেখানে নিয়ে নিচ্ছে বিচারকের ভূমিকা৷ কারও বিরুদ্ধে কোনো অভিযোগ ওঠার পর তাকে দোষী প্রমাণ করতে ব্যস্ত হয়ে পড়ছে৷ অভিযুক্তের বিরুদ্ধে জনমত গড়ে তুলতে সক্রিয় হয়ে উঠছে৷ অভিজ্ঞ সাংবাদিক হিসেবে রাজীব ঘোষের মূল্যায়ণ, গণতন্ত্রের চারটি স্তম্ভের মধ্যে সংবাদ মাধ্যমও একটি স্তম্ভ, এটা যেমন ঠিক, তেমনই বিচারবিভাগও আরেকটি স্বাধীন স্তম্ভ৷ সেখানে সংবাদমাধ্যমই যদি বিচারক হয়ে উঠতে চায়, তা হলে তা গণতন্ত্রের জন্যেও বিপজ্জনক৷ কাজেই কোথাও একটা স্বনিয়ন্ত্রণ থাকা দরকার৷ একটা লক্ষণ-রেখা থাকা দরকার, যা অতিক্রম করবেন না সাংবাদিকরা৷ -ডয়েচেভেলে